KOMISIJOS SPRENDIMAS
2005 m. birželio 1 d.
suteikiantis Maltai teisę naudoti Europos Parlamento ir Tarybos reglamento (EB) Nr. 1760/2000 I antraštinėje dalyje nustatytą sistemą vietoje galvijų statistinių tyrimų
(pranešta dokumentu C(2005) 1588)
(tik tekstas anglų kalba yra autentiškas)
(Tekstas svarbus EEE)
(2005/415/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/24/EEB dėl galvininkystės statistinių tyrimų (1), ypač į jos 1 straipsnio 2 ir 3 dalis,
kadangi:
(1)
Europos Parlamento ir Tarybos reglamento (EB) Nr. 1760/2000 (2) I antraštinėje dalyje nustatyta galvijų identifikavimo ir registravimo sistema.
(2)
Komisijos sprendime 2004/588/EB (3) pripažįstama, kad Maltos duomenų bazė apie galvijus veikia visu pajėgumu.
(3)
Remiantis Direktyva 93/24/EEB, valstybėms narėms pateikus prašymą gali būti suteikta teisė naudoti administracinius informacijos šaltinius vietoje galvijų tyrimų, jei tik jie atitinka minėtos direktyvos reikalavimus.
(4)
Pagrįsdama 2005 m. kovo 11 d. prašymą, Malta pateikė techninius dokumentus apie Reglamento (EB) Nr. 1760/2000 I antraštinėje dalyje nurodytos duomenų bazės struktūrą ir atnaujinimą bei statistinių duomenų skaičiavimo metodus.
(5)
Tiksliau, Malta pasiūlė statistinės informacijos, kuri tiesiogiai nepateikiama duomenų bazėje, nurodytoje Reglamento (EB) Nr. 1760/2000 I antraštinėje dalyje, skaičiavimo metodus toms kategorijoms, kurios nurodytos Direktyvos 93/24/EEB 3 straipsnio 1 dalyje. Malta turėtų imtis visų būtinų priemonių siekdama užtikrinti, kad šie skaičiavimo metodai garantuotų statistinių duomenų tikslumą.
(6)
Išnagrinėjus Maltos valdžios institucijų pateiktus techninius dokumentus, nustatyta, kad prašymas turėtų būti patenkintas.
(7)
Šis sprendimas atitinka Tarybos sprendimu 72/279/EEB (4) įsteigto Žemės ūkio statistikos nuolatinio komiteto nuomonę.
PRIĖMĖ ŠĮ SPRENDIMĄ:
1 straipsnis.
Maltai suteikiama teisė vietoje Direktyvoje 93/24/EEB numatytų galvijų statistinių tyrimų naudoti Reglamento (EB) Nr. 1760/2000 I antraštinėje dalyje numatytą galvijų identifikavimo ir registravimo sistemą siekiant gauti visą reikalingą statistinę informaciją, atitinkančią minėtos direktyvos reikalavimus.
2 straipsnis.
Jeigu 1 straipsnyje numatyta sistema nustoja veikusi arba dėl jos turinio neįmanoma gauti patikimos statistinės informacijos apie visas arba tam tikras galvijų kategorijas, Malta vėl ima naudoti statistinių tyrimų sistemą siekdama apytikriai suskaičiuoti visus galvijus arba atitinkamas jų kategorijas.
3 straipsnis.
Šis sprendimas skirtas Maltai.
Priimta Briuselyje, 2005 m. birželio 1 d.